

**Ғылыми-зерттеу, ғылыми-техникалық және (немесе) тәжірибелік-конструкторлық жұмыстарға жататын жұмыстардың тізбесін бекіту туралы**

***Күшін жойған***

Қазақстан Республикасы Үкіметінің 2012 жылғы 25 маусымдағы № 830 Қаулысы. Күші жойылды - Қазақстан Республикасы Үкіметінің 2016 жылғы 13 желтоқсандағы № 796 қаулысымен

      Ескерту. Күші жойылды - ҚР Үкіметінің 13.12.2016 № 796 (алғашқы ресми жарияланған күнінен бастап қолданысқа енгізіледі) қаулысымен.

      РҚАО-ның!

      Қаулы 2013 жылғы 1 қаңтардан бастап қолданысқа енгізіледі.

      «Салық және бюджетке төленетін басқа да міндетті төлемдер туралы» Қазақстан Республикасының 2008 жылғы 10 желтоқсандағы Кодексінің (Салық кодексі) 133-бабы 1-тармағының 5) тармақшасына сәйкес Қазақстан Республикасының Үкіметі **ҚАУЛЫ ЕТЕДІ:**

      1. Қоса беріліп отырған ғылыми-зерттеу, ғылыми-техникалық және (немесе) тәжірибелік-конструкторлық жұмыстарға жататын жұмыстардың тізбесі бекітілсін.

      2. Осы қаулы 2013 жылғы 1 қаңтардан бастап қолданысқа енгізіледі және ресми жариялануға тиіс.

      *Қазақстан Республикасының*

*Премьер-Министрі                                 К. Мәсімов*

Қазақстан Республикасы

Үкіметінің

2012 жылғы 25 маусымдағы

№ 830 қаулысы

 **Ғылыми-зерттеу, ғылыми-техникалық және (немесе) тәжірибелік-конструкторлық жұмыстарға жататын жұмыстардың тізбесі**

      1. Мыналарды:

      1) ғылыми болжауды (өз әдіснамасы мен техникасы бар арнайы теориялық зерттеулер);

      2) іргелі және іздестіру зерттеулерін талдауды қамтитын ғылыми-зерттеу (ғылыми-техникалық) жұмысының техникалық тапсырмасын әзірлеу.

      2. Мыналарды:

      1) ғылыми-техникалық ақпаратты жинауды және зерделеуді;

      2) патенттік зерттеулер жүргізуді;

      3) ғылыми-зерттеу (ғылыми-техникалық) жұмысын жүргізуге техникалық тапсырмада қойылған міндеттерді шешудің ықтимал бағыттарын айқындауды және салыстырмалы бағалауды;

      4) қабылданған зерттеу бағытын және міндеттерді шешу тәсілдерін таңдауды және негіздеуді;

      5) жаңа өнімнің және (немесе) технологияның бағдарлы экономикалық тиімділігін бағалауды;

      6) зерттеулерді жүргізудің жалпы әдістемесін әзірлеуді (жұмыстардың бағдарламалары, жоспар-кестелер және т.б.);

      7) инновациялық технологиялар бойынша базалық және егжей-тегжейлі инжинирингті қамтитын зерттеудің бағытын таңдау.

      3. Мыналарды:

      1) жұмыс гипотезаларын әзірлеуді, зерттеулер объектілерінің моделін құрастыруды, жорамалдарды негіздеуді;

      2) теориялық зерттеулердің жекелеген ережелерін растау немесе есептеулерді жүргізуге қажетті өлшемдердің нақты мәндерін алу үшін тәжірибелер жүргізуді;

      3) тәжірибелік зерттеулер әдістемесін әзірлеуді, модельдерді (макеттерді, тәжірибелік үлгілерді, пилоттық желілерді, тәжірибелік өндірістерді және т.б.), сондай-ақ сынақ жабдығын дайындауды;

      4) бағдарламалық өнімдерді әзірлеуді;

      5) тәжірибелер жүргізуді, алынған деректерді өңдеуді, тәжірибелердің нәтижелерін теориялық зерттеулермен салыстыруды;

      6) объектінің теориялық модельдерін түзетуді;

      7) техникалық-экономикалық зерттеулерді жүргізуді қамтитын теориялық және эксперименталдық зерттеулер.

      4. Мыналарды:

      1) жұмыстардың алдыңғы кезеңдерінің нәтижелерін қорытуды;

      2) одан әрі зерттеулер мен тәжірибелік-конструкторлық жұмыстар жүргізу, пилоттық желілерді жасау бойынша ғылыми-негіздемелік ұсынымдар әзірлеуді;

      3) тәжірибелік-конструкторлық жұмыстарға техникалық тапсырма жобасын әзірлеуді қамтитын зерттеулердің нәтижелерін қорыту және бағалау бойынша жұмыстар.

      5. Мыналарды:

      техникалық тапсырмада көрсетілмей қалуы мүмкін бұйымға, оның техникалық сипаттамаларына және сапа көрсеткіштеріне қойылатын қосымша немесе нақтыланған талаптарды анықтауды, соның ішінде:

      ғылыми-зерттеу жұмыстарының нәтижелерін пысықтауды;

      болжамдау нәтижелерін пысықтауды;

      алдын ала есептеулер және техникалық тапсырма талаптарын нақтылауды қамтитын техникалық ұсынысты әзірлеу.

      6. Мыналарды:

      қағидатты техникалық шешімдерді әзірлеуді, соның ішінде:

      техникалық ұсыныс кезеңі бойынша жұмыстарды орындауды;

      әзірлеудің құрамдас базасын таңдауды;

      негізгі техникалық шешімдерді таңдауды;

      бұйымның құрылымдық және функционалдық схемаларын әзірлеуді;

      негізгі сындарлы элементтерді таңдауды;

      жобаның метрологиялық сараптамасын;

      макеттерді, пилоттық желілерді әзірлеуді және сынауды қамтитын эскизді жобалау.

      7. Мыналарды:

      бұйым, технология бойынша жалпы және оның құрамдас бөліктері бойынша техникалық шешімдерді түпкілікті таңдауды, оның ішінде:

      қағидатты электрлік, кинематикалық, гидравликалық және басқа схемаларды әзірлеуді;

      бұйымның, технологияның негізгі өлшемдерін нақтылауды;

      бұйымды, технологияны сындарлы құрастыру және оны объектіге орналастыру үшін мәліметтерді беруді;

      бұйымды өндіру және жеткізу үшін техникалық шарттардың жобаларын әзірлеуді;

      өндірістің жаңа технологияларын (пилоттық қондырғылар немесе желілер) пысықтау үшін жартылай өндірістік масштабтағы (коммерциялық емес қолданыстағы) жабдықтар мен технологиялық тізбелерді әзірлеу, дайындау және енгізу бойынша жұмыстарды;

      табиғи жағдайларда бұйымның негізгі құралдарының макеттерін сынауды қамтитын техникалық жобалау.

      8. Мыналарды:

      1) конструкторлық құжаттардың топтамасын қалыптастыруды;

      2) жұмыс құжаттамасының толық топтамасын әзірлеуді;

      3) бірыңғайлығына және стандарттауға конструкторлық құжаттамаларын тексеруді;

      4) сынақ үлгілерін тәжірибелік өндірісте дайындауды;

      5) сынақ үлгілерін жөнге келтіру және кешендік реттеуді қамтитын сынақ үлгілерін дайындау және сынау, тәжірибелік-өнеркәсіптік өндірісті құру үшін жұмыс құжаттамасын әзірлеу.

      9. Мыналарды:

      1) сынақ үлгілерінің техникалық тапсырма талаптарына сәйкестігін және мемлекеттік (ведомстволық) сынақтарға ұсыну мүмкіндігін тексеруді;

      2) стендтік сынауды;

      3) объектіде алдын ала сынауды;

      4) сенімділігін сынауды қамтитын алдын ала сынау.

      10. Нормативтік-техникалық құжаттаманы әзірлеу.

      11. Зерттеулер мен жобалық жұмыстардың нәтижелерін енгізу (коммерциялау) үрдістерін сүйемелдеу.

 © 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК